Dogter ná pa se wrede moord: ‘Ek is nie kwaad nie’At Le Roux. Foto: Verskaf “My pa was iemand wat altyd probeer het om ander te help. Hy sou eerder vir ŉ week self loop sodat hy vir iemand anders petrolgeld kon leen. Dit was net wie hy was. En dit het hom op die ou end sy lewe gekos.” Só vertel Hetty Steyn, die dogter van At le Roux (73) wat Donderdag wreed in sy huis in die Vrystaatse dorp, Reitz, vermoor is. Le Roux is vermoedelik in sy huis ingewag en met ŉ swaar voorwerp oor die kop geslaan. ŉ 34-jarige man is kort ná die moord in hegtenis geneem – dieselfde man wat verlede jaar in hegtenis geneem is nadat hy na bewering Le Roux ook in sy huis oorval en gewurg het. Le Roux het dié aanval oorleef, vermoedelik omdat hy sy bewussyn verloor en die aanvaller gedink het hy is dood. Steyn vertel die man het nie los werkies vir Le Roux verrig soos die polisie vroeër beweer het nie, maar was net een van die ontvangers van haar pa se talle goeie dade. “My pa het hom altyd by die Spar sien bedel en het gereeld vir hom ŉ koeldrank of ŉ pastei of kos gekoop. Hy het ook gereeld by my pa se huis kom aanklop en dan het hy vir kos gevra.” Sy vertel Le Roux het eendag gesien hoe die man die verpakking van die kos wat hy vir hom gekoop het net so op die straat neergooi en het hom berispe. Daarna was hy huiwerig om weer vir die man kos te koop en later het die man hom glo in sy huis aangeval en gewurg. “Hy is in hegtenis geneem en het in die hof verskyn, maar is later op borgtog vrygelaat. Hoe word iemand op borgtog vrygelaat as ons ŉ saak van poging tot moord teen hom aanhangig gemaak het? Ons glo sy bedoeling was destyds al om my pa te vermoor,” sê Steyn. Le Roux het nooit weer vir die verdagte enigiets gegee nie, maar het hom steeds in Reitz opgemerk. Volgens Steyn word daar vermoed dat die verdagte by talle ander misdade in die dorp ook betrokke was. “Die man het glo Donderdag, ŉ kort rukkie voor my pa se moord, vir die karwag by Spar gesê hy gaan my pa doodmaak. Die karwag het vir polisiebeamptes wat daar aangekom het daarvan gesê – of hulle iets daaraan gedoen het, weet ek nie. Maar omstreeks 14:00 het my pa se buurman op sy liggaam afgekom.” Steyn sê haar pa was kort voor die moord besig om die heining buite sy huis te verf en sy vermoed hy het in die huis ingegaan en is daar deur die moordenaar oorval. “Die nadoodse ondersoek het getoon daar was geen houe agter sy kop nie. Die ou moes hom dus ingewag, omgestamp en van voor af aangeval het. Sy gesig was verbrysel.” Daar is ŉ hartseer noot in haar stem wanneer sy byvoeg: “Ek hoop maar net my pa was reeds dood van die val toe hy gestamp is voordat hy aangerand is. Sy halfgedrinkte koppie koffie het nog net so in die huis gestaan.” Le Roux se vrou is drie jaar gelede oorlede en hy het daarna vir homself ŉ woonstel agter sy huis laat bou waar hy gewoon het. Sy dogter, Anet Boshoff, was in die proses om in die huis in te trek toe Le Roux vermoor is. “Ek is nie kwaad nie. Net bitter hartseer dat my pa op dié manier moes doodgaan. Maar ek wil nie ŉ wrok koester nie. Daar sal geen bloed aan my hande of haat in my hart wees nie. Daardie man sal eendag voor God staan en verantwoording doen. God sal sy lot bepaal.” Steyn sê dit is haar pa se hardwerkende aard en goeie hart wat haar altyd sal bybly. “Hy was sy lewe lank ŉ dieselwerktuigkundige en het dekades lank op Reitz gewoon. Hy het altyd baie hard gewerk en later, toe hy afgetree het, was hy steeds heeltyd aan die gang. Hy kon nie stilsit nie.” Sy is ŉ oomblik stil voor sy sê: “Mens kan nie eintlik dink dat iemand soos hy, ŉ eenvoudige mechanic, só ŉ invloed op mense se lewe kon hê nie. Hy was nie ryk of iemand wat in komitees gedien het of baie magtig was nie. Hy het maar ŉ eenvoudige bestaan gevoer en min nodig gehad. Maar almal het hom en sy goeie hart geken.” Le Roux word oorleef deur sy twee dogters, Hetty en Anet, sy skoonseun, Francois, sy kleinkinders, Janeke, Emmerentia en Francois, en twee susters.